
JOHDANTO


Aion kertoilla matkastamme Kiinaan vielä kun muistan.


Osa kertomuksista perustuu päiväkirjaan, osa meidän molempien muistiin.


Kiitos Laila Heinemannille ja Lemmikki Louhimiehelle heidän antamistaan opastuksista muokata käsikirjoitustani.


Kiitän myöskin ystäviäni, jotka ovat oikolukeneet ja auttaneet siten korjaamaan virheitäni.


Erityiskiitos tietysti matkakumppanilleni Pekalle, jota ilman tätä kirjaa ei koskaan olisi tullut.


Mennen-partavesipullon nestepinta heilui aika voimakkaasti, vaikka juna oli pudottanut nopeuttaan aika paljon. Suomen puolella matkaa taitettiin n. 120 km/t kun nyt rajan ylitettyämme nopeus ei ollut enää kuin 100 km/t. Silti vaunu heilui aika ajoin saaden nestepinnan läikkymään. Se ei ollut heilunut juuri lainkaan Suomen puolella.


Suomi alkoi olla 70-luvulla jo oikeasti länsimaa.


Olimmehan saaneet jo hieman pesäeroa Neuvostoliiton ikeen alta. Ilma Presidentti Kekkosta tuo tuskin olisi onnistunut. Elintasoerot ns. itäblokin maiden ja Suomen välillä oli suuri. Meillä oli jo länsiautoja, joita nämä saivat asteittain vasta paljon myöhemmin. Meillä oli vaatteita, joista itänaapuri saattoi vain uneksia. Meillä ei viranomaiset valvonut ihan kaikkea, mitä me teimme. Alkokin hellitti hivenen otettaan. Nyt naisetkin saivat mennä ravintoloihin yksin. Lähiöiden rakentaminen aloitti massiivisen maaltamuuton ja sen seurauksena elämä lähiöissä oli aika villiä.


Onneksemme meillä ei ole samansuuntaista sensuuria kuten itänaapurissamme, joten olimme saaneet lukea siitä, minkälaista tuon ajan eläminen Kiinassa ja Neuvostoliitossa oli. Mutta kun sen itse näkee ja kokee, pääsee parempaan käsitykseen tuon ihmeellisen yhteiskunnan toimimisesta. Ja että se oikeesti myös toimi. Kaikilla oli joku oma paikkansa ja tehtävänsä tuossa järjestelmässä. Se, että kuinka oikeudenmukaiseksi sen länsimainen ihminen näkee, onkin jo sitten toinen juttu.


Siihen aikaan Kiinaan ei päässyt, siis normi ihminen. Kommunistinen Maon hallitsema, suljettu yhteiskunta, päästi maahansa vain “aatteen miehet” rajojensa sisäpuolelle. Diplomaatit sentään saivat lähetystöjään pyörittää. Kiinaan ei päässyt, ellei joku Kiinassa oleva henkilö kutsunut sinua luokseen tai kuulumalla Suomi-Kiina seuraan, joka järjesti näitä matkoja.


Poikkeuksena olivat myös liikemiehet, jotka ostivat tuotteita Kantonin messuilta. Mutta hekään eivät päässeet Kantonin alueen ulkopuolelle.


Miten meidän oli sitten mahdollista saada viisumi Puna Kiinaan, vieläpä Maon aikaiseen Kiinaan. Sen ei pitänytkään olla mahdollista, ainakaan minulle. En kuulunut Suomi-Kiina seuraan enkä mielestäni ollut muutenkaan aatteen mies. Olin käynyt Neuvostoliitossa jo 1967, semmoisella peri-tavallisella turistimatkalla. Olin viettänyt kesän -69 Kanadassa sekä USA:ssa.









TYÖPAIKAN SATTUMAA


Olimme samassa työpaikassa Pekan kanssa ravintola Souvarissa, joka sijaitsi ostoskeskuksen vieressä Soukassa, Espoossa. Täällä olimme myöskin tutustuneet toisiimme alun alkaen. Pekka oli baarimestarina ja minä hovimestarina, siis mestareita molemmat. Kesällä siellä kävi aika usein Ulla lomaillessaan Suomessa. Hänen toimipisteensä oli tuolloin Kiinan Suomen suurlähetystössä Pekingissä. Hän oli puolileikillään kutsunut Pekan käymään moikkaamassa häntä Kiinaan.


Pekka kertoi tämän minulle jossain vaiheessa ja minähän innostuin asiasta ihan kybällä.


Ullan sisko asui Soukassa ja miehensä kanssa kävivät silloin tällöin Souvarissa drinkillä, joten häntä aloin ”tenttaamaan” aiheesta. Olisiko oikeesti mahdollista saada paperit, viisumi yms, Ullan kautta?


Hän oli käynyt pari vuotta aikaisemmin siellä ja kertoi sen olevan yhtä helpon kuin karkin vieminen lapsen kädestä.


En ihan heti uskonut, mutta kun useamman kerran juteltiin asiasta, tulin vakuuttuneeksi asiasta. Joten hän vihjaisi siskolleen, Ullalle, että taitaapi pojat tulla ensi kesänä visiitille. Ulla kertoili, että tervetuloa ja antoi päivämäärätkin, koska olisi paras aika tulla, eli elokuu.


Tuolloin myöskin asuimme Pekan kanssa samassa asunnossa, joten aloin ylipuhua häntä kyseiselle reissulle.


Vietimme useammankin saunaillan ennen kuin sain viestin perille. Minä siis sain pehmitettyä Pekkaa moiseen ideaan, jopa poistettua sen pienen kiven, joka oli Pekan kengässä. En vain saanut selville, missä kohtaa kenkää se oli. Puhumattakaan, kummasta kengästä? Eipä sillä enää ollut väliäkään.


LOMIEN PUUTE


Kummallakaan ei ole lomapäiviä jäljellä.


Minä olin jo omani pitänyt ja Pekka oli pari viikkoa aikaisemmin aloittanut uuden työn Vaakunan Kymppikerroksessa baarimestarina.


Rahoituksestakaan ei ollut kummallakaan vielä minkäänlaista hajua.


Olimme Soukan Grillarissa syömässä ja samalla pähkäilemässä näitä ongelmiamme. Siinä pähkäillessämme paikan omistaja, Kalevi, tuli juttelemaan kanssamme ja Pekka selitti ongelmansa. Lomiensa puuttumisesta sekä rahahuolistaan, hänelle. Kalevi teki ehdotuksen saman tien. Jos pääsette lähtemään Kiinaan ja kun Vaakuna ei kuitenkaan myönnä mitään lomaa, vaan antaa potkut, tule hänelle töihin palattuasi matkalta.


Saat ennakkoa vaikka tonnin, jos se riittäisi.


Niinpä oli Pekan ongelma tipotiessään.


VIISUMIASIAA


Juttelin uudelleen Ullan siskon kanssa, että toimiiko oikeesti tämä asia tällä tavalla. Hän vakuutti, että varmasti toimii ja että oli kevään mittaan käynyt myöskin alustavaa kirjeenvaihtoa siskonsa kanssa aiheesta, koska olimme talvella puhuneet Souvarissa useasti aiheesta.


Aikaa oli niukasti, joten enää mitään muuta kirjeenvaihtoa ei voitu suorittaa, vaan; siihen aikaan ei ollut somea, ei faxia, puhumattakaan mistään sähköpostista. Oli kirje, mutta nyt ei kirjeellä kerennyt hoitamaan asiaa. Oli olemassa kuitenkin Telex.


Niin lähetettiin telex postikonttorista perjantaina, 16.7.1976. Lähdettäisiin torstain junalla 29.7. joten oltaisiin Pekingissä 5.8.


Saatiin viestiä, että pitää varata audienssi Kiinan Suomen lähetystöön saadaksemme viisumit. Siellä kun pitää ihan henkilökohtaisesti käydä viemässä passi ja pienessä haastattelussa.


Ulla lupasi laittaa telexin suoraan sinne lähetystöön, aikapulan vuoksi, jossa kävisi ilmi, että olisimme lähetystön kutsumina halukkaita matkustamaan Kiinaan, joten tarvitsisimme viisumit.


Päivä oli maanantai, 19.7.1976, joksi tämä audienssi saatiin. Ongelma oli vaan siinä, ette emme tienneet sinne mennessä, oliko telex mennyt sovittuun lähetystöön. Ja miksi ei voitu olla varmoja.


Siihen aikaan jopa tällaiset viralliset telexit menivät Pariisin kautta. Joskus ne jumiutuivat sinne päiväksi ja tässä tapauksessa sekin olisi ollut liikaa. Eikä siinä vielä kaikki. Joskus oli kuulemma käynyt niinkin, että tekstin tullessa perille, kirjainten määrä täsmäsi, mutta eri järjestyksessä, jolloin tekstistä ei välttämättä saanut tolkkua.


Näillä eväillä me sitten Kulosaareen mentiin, lähetystön sijainti kun oli tuolloin siellä.


Keski-ikäinen kiinalainen mies ohjasi meidät teehuoneeseen ja toi meille teetä.


Odottelimme teetä särpien hyvän tovin ennen kuin meidät pyydettiin siirtymään johonkin toimistohuoneeseen.


Vieläkään emme tienneet oliko telex tullut perille, joten jouduimme pelaaman riskillä, ikään kuin me tietäisimme missä mennään vaikka emme tienneet mitään.


Tietenkin olimme ottaneet mukaan passit, jotka muuten oli jo otettu meiltä pois alku metreillä.


Vanhemman oloinen mies kyseli niitä näitä meiltä, mikä olisi matkan tarkoitus ja silleen. Me vastailimme ympäripyöreitä ettei vain olisi tullut ilmi, että olemme heikoilla jäillä.


Jossain vaiheessa keskustelua kiinalainen totesi, että asia selvä.


Ei oikein saatu selville, saatiinko viisumeita vaiko ei. Käskivät tulla hakemaan passit pois perjantaina 23.7. ja kuulemma riitti, kun minä haen ne, Pekalla kun oli töitä silloin.


Minä jännittyneenä hakemaan passeja perjantaina, heti aamusta. Ja olihan ne viisumit siinä passissa.


Oli päivätty tälle samaiselle päivälle ja voimassa 31.8. saakka.

Minä nro 2191 suomalainen joka olen saanut Kiinaan viisumin vallankumouksen jälkeen ja huom! Maon aikaiseen Kiinaan.


Luku pitää sisällään virkamiehet, bisnesmiehet ja normi turistit, mutta ei diplomaattikuntaa.


Bisnesmiehet mainitsen sen takia, että jo tuolloin Kantonissa kävi jonkin verran suomalaisia liikemiehiä solmimassa kauppasuhteita ja jopa ostamassa sieltä vaikka mitä. Mm. Salon Inkeri Harri toi sieltä peruukkeja ja tupeita sekä muuta alaan liittyvää krääsää ja siksi myöskin olivat käyneet Kantonin messuilla jo neljä kertaa ennen vuotta 1976.


Erikoista myöskin tässä tapauksessa, ainakin lähetystön mukaan oli seikka, että olimme saaneet tuplaviisumit Kiinaan. Tahtoo sanoa, että voimme käydä Hong Kongissa ja päästä vielä takaisin Kiinaan. Hong Kong kun sattuu olemaan Englannin alusmaa. Tiettävästi olimme ensimmäiset suomalaiset, jotka nämä ovat saaneet.


Tässäkin asiassa tehtiin historiaa.


Passit mukana menin Suomen matkatoimistoon, joka oli tuolloin siinä nykyisen Forumin kohdalla Simonkadun puolella. Löin passit pöytään ja kertoilin asiani. Tarvittiin Venäjän viisumit ja kaksi meno-paluu junalippua Moskovaan sekä menolippu Moskova-Peking. Virkailija ei millään meinannut uskoa, että meillä on viisumit


Kiinaan, joutui kyselemään jostain puhelimella lisäinfoa itselleen. Lisäksi, yritti väkisin myydä paluuliput Peking-Moskova, mutta pysyin tiukkana, enkä ostanut niitä. Oli paluulippu puolta halvempi ostettuna Pekingistä, näin Ulla oli meitä informoinut.


Lopulta virkailija taipui minun tahtooni ja lupasi hoitaa kaikki asiat tiistaiksi. 27.7 mennessä.


Ja rahat piti olla mukana saadakseen paperinsa ja lippunsa takaisin. Olisikohan maksanut n 165.- mk Hki–Moskova–Hki ja Moskova– Peking 700.- mk per nuppi. Melkein sama nykyrahassa euroina.


Ja viisumi Venäjälle mennen tullen maksoi pari kymppiä.


Tiistaina hain sitten tarvittavat asiakirjat.


Jos aikataulullisesti katsotaan tapahtumia, niin aika vikkelästi saatiin asiat hoidettua.


Päätös matkasta tehtiin siinä 12.–13.7., en muista tarkkaan. Matkaan lähdettiin 29.7.


Ei ollut nopeita netin varausjärjestelmiä eikä muitakaan ihmeempiä apuvälineitä kuin bussi, jolla kulkea. Tuolloin minulla ei ollut omaa autoa eikä aina käytössä työsuhdeautoakaan.


Oltiin me tuossa vaiheessa aika veijareita.


Sitten alkoi rahoituksen järjestäminen minunkin kohdalta. Työnantajani, Souvarin omistajat Anttilat, suhtautuivat suopeasti matkasuunnitelmaani. Sain tarvittavan vapaan järjestettyä sekä ennakkoa 3000 markkaa rahaa. Se vastasi noin kuukauden palkkaa. Anttilat olivat meidän perhetuttuja. Äitini oli aikoinaan hoitanut jopa heidän firmojensa kirjanpitoa. Se varmaankin auttoi asiaa aika paljon. Olin muutenkin heille melkein kuin oma poika.


Pekka sai pankista lainattua äitinsä takaamalla vekselillä 3000 markkaa ja lisäksi vielä se Kalevin lupaama tonni. Ne, jotka eivät tiedä mikä on vekseli, googlettakaa. Silloin ei ollut mitään pikavippifirmoja, vaan jouduttiin ottamaan aika suolaisella korolla vekseli, joka yleensä lankesi 3 kuukauden päästä, eli kerralla piti maksaa sitten pois. Jos oli oikein hyvä pankkisuhde, saattoi pystyä maksamaan puolet pois ja uusia siten jäljelle jäävä puolikas taas kolmeksi kuukaudeksi.


Siispä minulle tuli hätä. Mistä minä tekisin tonnin lisää. Halusin, että rahavaramme ovat saman suuruiset.


Niinpä matkaa edeltävänä iltana soitin siskolleni, voisiko hän lainata kyseisen summan. Hän lupasi kuultuaan, mihin tarkoitukseen se tulisi. Ihmetteli vaan asian kiireellisyyttä. Olisin minäkin vastaavassa tilanteessa vähän ihmetellyt.


Sarnon ja Ullan siskon neuvoja noudattaen, vaihdoimme kaikki markat US dollareiksi. Se on kuitenkin käypäsempi valuutta niin Siperiassa kuin Gobin autiomaassa.


Kiinan muurilla se ei kuitenkaan kuulemma käynyt.


Oli miten oli, dollareita oli kuitenkin enempi kuin kertaakaan elämäni aikana, eikä sen jälkeenkään.


Tämän päivän (2023) rahassa 4000 mk on noin 3450 €. Eli siis tämä oli ns, käyttörahaa, koska kalleimmat junaliput olivat jo maksettu.


Illalla kävin hakemassa Pekan viimeisestä työvuorosta Hotelli Vaakunasta Anttiloilta lainaamalla autolla. Illan kympin TV-uutisissa kerrottiin, että Kiinassa ollut valtava maanjäristys, 8,4 Richteriä. Ratayhteys poikki Pekingin pohjoispuolelta. Me katseltiin pikkuisen toisiamme ja ihmeteltiin tilannetta, mutta päätettiin silti jatkaa alkuperäisen suunnitelman mukaan. Emme halunneet ymmärtää kuulemaamme. Siksi toisekseen, kiinalaisilla oli kokonainen viikko aikaa korjata tuhot. Näin ainakin itsellemme uskottelimme.


Samaisissa uutisissa kerrottiin, että Montrealin olympialaisissa Suomi oli saanut kaksi kultaa. Pertti Ukkola painissa ja Pertti Karppinen soudussa.


Hyvä me.









LÄHTÖPÄIVÄ


Niin koitti lähtöpäivä, torstai 29.7.1976.


Junan oli määrä lähteä klo 15:00 raiteelta 3. Helsingin rautatieasemalta.


Saattamaan oli tullut koko joukko edellisen päivän juhlijoita ja siskoni, joka työnteli vaunuissa 3 kk ikäistä Heikki-poikaansa. Ja miksikö siskoni tuli? Toi minulle sen tonnin. Itse asiassa se oli jo dollareiksi vaihdettu eli en saanut markkoja.


Tietenkin siinä tehtiin vielä viime tipan hankintoja ja taisi siinä muitakin tippoja tulla.


Meillähän ei ollut yhtään Suomen valuuttaa, joten Jukka osti meille tarvitsemamme taskulaskimen, 24,- mk. Sen maksuksi sovin tuomaan tuliaisiksi hänen vaimolleen iltapukukankaan, jonka myöskin toin. En toki silkkiä, mutta upeaa puuvillaa.


Mitäkö laskimella junassa tekee? Kilometritolppia ei tarvitse laskea, koska niissähän on numerot.


Se tulisi olemaan kauppatavaraa Moskovassa, hyvää sellaista. Lisäksi olin edellisellä tukkureissullani ostanut tukkupaketin PK-purukumia, sekin käypää valuuttaa itänaapurissa.


Siinä vaiheessa meillä ei ollut aavistustakaan, kuinka tarpeelliset ne ruplat tulisivat olemaankaan.


Aikamme halailtuamme ja viisaita neuvoja kuunneltuamme, kapusimme vaunuun raahaten isoja matkalaukkujamme. Omani olin pari päivää aikaisemmin hakenut isältäni lainaksi Lahdesta asti.


Sillä hakureissulla sattui erikoinen episodi. Sain lainaksi Anttiloilta, siis työnantajilta, Fiat Mirafiorin, sellaisen paremman version, GLXS, tai jotain. Mennessä Mäntsälän kohdalla hävisivät kaikki muut vaihteet, paitsi nelonen. Siinä sitten lähestyessäni isäni kotia, jouduin luistattamaan kytkintä tosi paljon aina, kun jouduin pysähtymään. Haju oli melkoinen, kun kytkin kärysi. Pääsin kuitenkin jopa takaisin tällä rikkinäisellä autolla. Oli kuulemma vaihdelaatikko aika sininen sisäkaluiltaan, kun olivat korjaamolla sen avanneet. Eli palanut pahastikin.


JUNASSA


Löydettyämme koppimme majoittauduimme sinne ja tietenkin teimme jonkin sortin inventaarion. Olisiko jotain unohtunut, ihan kuin se tässä vaiheessa olisi auttanut, juna kun oli jo liikkeellä ja ajallaan.


Jossain vaiheessa vääntäydyimme ravintolavaunuun syömään ja tietenkin pari olutta kyytipojaksi. Fiilikset olivat aika korkealla, kun kumpainenkaan ei tahtonut uskoa vieläkään tätä todeksi.


Matka rajalle sujui nopeasti, koska olimme niin innoissamme.


Tullimuodollisuudet hoituivat nopeasti ilman sen ihmeempää.


Täytettiin erilaisia proopuskoja, lomakkeita, ja niihin tuli mm. merkintä, paljonko oli rahaa mukana. Ne laskettiin hyvin tarkkaan. Ja tietenkin kaikista proopuskoista jäi kopiot tullivirkailijoille. Ja meille myös useampi kopio, jotka sitten maasta poistumisen yhteydessä tarkistetaan sekä tietysti lasketaan rahat. Ja dollareita on sitten laskennallisesti pitänyt kulua jonkin verran. Sitä en tiedä, paljonko pitäisi per päivä kuluttaa. Kaikkihan tiesivät, myös viranomaiset, että turistit tekevät kaikenlaista bisnestä ja tuhlaavat sitten niitä rupliaan, eikä kulu tarpeeksi länsivaluuttaa, joka olisi ollut varsin tervetullutta. Ruplan arvo kun ei kummoinen ollut, jos maailmalta yritit jotain hankkia. Sen sijaan meille turisteille, rupla oli kallista, siis virallisen kurssin mukaan. Pimeillä markkinoilla sai 5–7 kertaiseen kurssiin.


Viipurissa juna pysähtyi sen verran että kerkesimme vaihtaa pikkuisen valuutta ja hätäisesti ostaa juomaa, olisko ollut vodkaa ja shamppanjaa, tai oikeammin kuohuviiniä. Venäläiset kun kutsuvat omaansa shampanjaksi. Lisäksi kävimme tutustumassa sikamaisesti haisevaan ja likaiseen aseman vessaan. Hätä meni siinä vaiheessa ohi.


Illemmalla nautiskelimme juomia ja jututimme käytävällä muita matkailijoita. Kuka oli menossa minnekin, etupäässä kaikki meidän ikäiset opiskelemaan jonnekin päin Venäjää. Löytyi jopa yhteisiä tutun tuttuja, jolloin ihmeteltiin, kuinka pieni onkaan Suomi. Hyvä ettei oltu sukua keskenään näiden muiden kanssa.


Oli siinä muutama tyttökin mutta ei se kaikista yrityksistä huolimatta johtanut sen kummoisempaan tulokseen. Pettynein mielin nukkumaan, pitihän aamulla olla skarppina. Oli lippujen hakua, aseman etsintää ja vaikka mitä.


Vaikka sitä vaikka mitä tulikin sitten enempi kuin olisimme voineet toivoakaan.









MOSKOVASSA


Juna oli ajallaan Moskovassa ja meidän piti vaihtaa asemaa, niitähän on ympäri Moskovaa seitsemän kappaletta, riippuen ilmansuunnasta mihin päin olet menossa.


Ennen toiselle asemalle menoa piti käydä vaihtamassa voucherit lipuiksi ja se paikka taas oli ihan kaupungin ytimessä, hotelli Moskowskajan aulassa.


Eikun jonottamaan taxia ja sitähän sai jonottaa. Jossain vaiheessa odotellessa tuli hätä, joten luontevaa oli löytää wc. Sen kyllä löysi hajun perusteella kaukaakin. Alas päästyäni järkytys oli karmea, ammoniakin lemu oli niin hirveä, että oli pakko palata ulos, vetää keuhkot täyteen happea ja toivoa että se riittää reissun ajaksi No, ei riittänyt, joten pakko oli henkäistä ja täyttää kituset sillä ihanalla, aromikkaalla ilmalla mitä oli tarjolla.

